[image: image1.png]




	


S 52-03 

[image: image1.png]
Til:

universitetsstyret

Møtedato:

06.11.03

Arkivref.:

200206735-18/OLS2/330

KVALITETSREFORMA – ENGELSKE NEMNINGAR TIL DEI NYE GRADANE  

Frå og med 01.07.2003 tildeler Universitetet i Tromsø bachelorgrad og mastergrad. Bachelorgraden blir i tre tilfelle tildelt med fagspesifikke tilleggsnemningar og i eitt utan:

· Bachelor i kultur- og samfunnsfag

· Bachelor i realfag

· Bachelor i marine fag

· Bachelor (utan tilleggsnemning)
For mastergrad er hovudregelen at fagspesifikk tilleggsnemning skal vere lik tittelen som fører fram til graden, jf. sak S 31-03 Kvalitetsreforma – fagspesifikke tilleggsnemningar til dei nye gradane. 
Som styret alt kjenner til, har ikkje departementet lagt føringar for nasjonal koordinering av dei fagspesifikke tilleggsnemningane. Spørsmålet om slik koordinering har vore til drøfting mellom universiteta med tanke på å kome fram til ein felles namnebruk for dei norske tilleggsnemningane, men bl.a. fordi eit av universiteta svært tidleg gjorde vedtak i saka som dei andre ikkje kunne slutte seg til, klarte ein ikkje å få til ei nasjonal samordning. Manglande avklaring har ført til at lærestadene har teke i bruk noko ulike prinsipp for tilleggsnemningar, jf. universitetsdirektørens drøftingar i sak S 31-03.

Universitetet i Tromsø og Universitetet i Oslo har følgt kvarandre mens Noregs teknisk-natur​vitskaplege universitet og Universitetet i Bergen har eigne variantar som følgjer same hovudprinsipp, men er likevel ikkje identiske. Universitetsdirektøren meiner det er uheldig at ein ikkje har klart å kome fram til nasjonal einigheit i spørsmålet, men det er lite å gjere med no. Berre tida vil vise om universiteta igjen får like gradsnemningar. 

Vitnemålstillegg

Departementet har i brevs form og munnleg gjort det klart at det ikkje skal skje omsetjing av norskspråklege vitnemål til eit fremmendspråk. Alle vitnemål blir utskrivne med eit vitnemålstillegg på norsk som gjer nærmare greie for studieprogrammet og for korleis graden er sett saman. Dei kandidatane som ber om det, kan også få vitnemålstillegg på samisk og/eller engelsk (Diploma Supplement). 

I samband med utskriving av vitnemålstillegg vil det vere behov for å omsetje dei norske gradsnemningane til engelsk. Sidan ingen av universiteta så langt har gjort vedtak i spørsmålet om engelske nemningar, er det framleis muleg å få til nasjonal samordning på dette punktet. I internasjonal samanheng ser universitets​direktøren det som svært viktig at norske høgre utdanningsinstitusjonar kjem fram til ein felles bruk av nemningar på engelsk slik at det blir lett å orientere seg om fagleg innhald og nivå på høgre utdanning i Noreg. Ei samordning av titlar vil truleg også vere til hjelp når kandidatar med norsk utdanning tek overgang til utanlandske 


lærestader, eller søkjer arbeid på den internasjonale arbeidsmarknaden.

Engelskspråklege/internasjonale studieprogram

Det er likevel slik at dei internasjonale/engelskspråklege studieprogramma ved universitetet fører fram til gradar med genuine engelske nemningar og dannar grunnlag for utskriving av originale vitnemål på engelsk. Ved Universitetet i Tromsø gjeld dette dei genuine internasjonale studie​programma: Master's Degree in Visual Culture Studies, Master's Degree in International Fisheries Management, Master's Degree in Peace and Conflict Transformation og Master's Degree in Indigenous Studies. Ved Det matematisk-naturvitskaplege fakultet er det etablert engelskspråklege studieprogramvariantar av fleire av dei ordinære norskspråklege studieprogramma. Her vil det vere slik at kandidatar med eksamen frå ein engelskspråkleg dublett, vil få engelskspråklege vitnemål, jf. ovanfor, mens kandidatar med eksamen frå eit norskspråkleg program på same måte vil få vitnemål på norsk, ev. med vitnemålstillegg på engelsk. For dei engelskspråklege studieprogramma vil det bli skrive ut vitnemål for gradane Master of Arts/Master of Philosophy /Master of Science, alt etter kva fagområde studieprogrammet sorterer inn under. 

Nasjonal samordning

Studiedirektørane ved dei fire universiteta tok i vår initiativ til eit felles utgreiingsarbeid med mål om fremje eit felles forslag for omsetjing av dei norske gradsnemningane til engelsk. Arbeidet har ført fram til eit notat som følgjer som vedlegg til denne saka. I mellomtida har også spørsmålet vore til behandling i styret til Universitets- og høgskolerådet (UHR) som gav UHRs studieutval ansvaret for å arbeide vidare med saka. Studiedirektørane sendte derfor notatet til UHR der studieutvalet behandla saka i møte 01.10.03. Det var einigheit om at prinsippa i notatet skulle leggjast til grunn for den nasjonale samordninga av dei engelske omsetjingane. Det var like eins einigheit om at det no er for seint å forsøke å samordne dei norske tilleggsnemningane, jf. framstillinga ovanfor. 

Tabellen under viser studiedirektøranes forslag til omsetjingar av gradsnemningane til engelsk: 

	Bachelor i kultur- og samfunnsfag/Bachelor i kultur- og samfunnsvitskap/Bachelor i humanistiske fag/Bachelor i samfunnsvitskaplege fag på 180 studiepoeng blir omsett til:
	Bachelor of Arts

	Bachelor i realfag/Bachelor i naturvitskap blir omsett til:
	Bachelor of Science

	Eit mastergradsstudium på 60 – 90 studiepoeng blir omsett til:
	Master of Arts in <programnamn/fagfelt>

	Master i kultur- og samfunnsvitskap/Master i humanistiske fag/Master i samfunnsvitskaplege fag/Master i <program​namn> på 120 studiepoeng eller 300 studiepoeng blir omsett til:
	Master of Philosophy in <programnamn/fagfelt>

	Master i realfag/Master i naturvitskap på 120 eller 300 studiepoeng blir omsett til:
	Master of Science in <programnavn/studieretning>

	Master i rettsvitskap på 300 studiepoeng blir omsett til:
	Master of Laws

	Master i odontologi på 300 studiepoeng blir omsett til:
	Master of Dentistry

	Femårig, integrert lærarutdanning (med hovud​tyngd enten i humaniora eller samfunnsfag) med mastergrad, 300 studiepoeng, blir omsett til:
	Master of Philosophy and Education

	Femårig, integrert lærarutdanning (med hovudtyngd i realfag) med mastergrad, 300 studiepoeng, blir omsett til:
	Master of Science and Education


Universitetsdirektørens vurderingar

Universitetsdirektøren har vurdert ulike engelske nemningar for gradane som Universitetet i Tromsø tilbyr, og fakulteta har fått høve til å uttale seg. Det er visse forskjellar mellom forslaget i notatet og dei nemningane som er vurderte ved fagmiljøa og administrasjonen ved universitetet og ved nasjonale fakultetsmøte. Universitetsdirektøren meiner likevel det viktigaste omsynet no er å finne ein felles nemningsbruk på engelsk, sjølv om det eventuelt skulle vere i strid med ønska til nokre av fagmiljøa internt ved universitetet. 

Dersom dei andre universitetsstyra ikkje sluttar seg til forslaget slik det no ligg føre, ber universitetsdirektøren om fullmakt til å samrå seg med dei andre universiteta og gjere endringar i forslaget med tanke på å kome fram til nasjonal einigheit. 

Forslag til vedtak:

1. Universitetsstyret fastset følgjande engelskspråklege nemningar for bachelor- og mastergradane ved Universitetet i Tromsø:

	Bachelor i kultur- og samfunnsfag/Bachelor i kultur- og samfunnsvitskap/Bachelor i humanistiske fag/Bachelor i samfunnsvitskaplege fag på 180 studiepoeng blir omsett til:
	Bachelor of Arts

	Bachelor i realfag/Bachelor i naturvitskap blir omsett til:
	Bachelor of Science

	Eit mastergradsstudium på 60 – 90 studiepoeng blir omsett til:
	Master of Arts in <programnamn/fagfelt>

	Master i kultur- og samfunnsvitskap/Master i humanistiske fag/Master i samfunnsvitskaplege fag/Master i <program​namn> på 120 studiepoeng eller 300 studiepoeng blir omsett til:
	Master of Philosophy in <programnamn/fagfelt>

	Master i realfag/Master i naturvitskap på 120 eller 300 studiepoeng blir omsett til:
	Master of Science in <programnavn/studieretning>

	Master i rettsvitskap på 300 studiepoeng blir omsett til:
	Master of Laws

	Master i odontologi på 300 studiepoeng blir omsett til:
	Master of Dentistry

	Femårig, integrert lærarutdanning (med hovud​tyngd enten i humaniora eller samfunnsfag) med mastergrad, 300 studiepoeng, blir omsett til:
	Master of Philosophy and Education

	Femårig, integrert lærarutdanning (med hovudtyngd i realfag) med mastergrad, 300 studiepoeng, blir omsett til:
	Master of Science and Education


2. Universitetsdirektøren har i samråd med rektor fullmakt til å gjere eventuelle endringar i namnebruken dersom dette blir nødvendig for å kome fram til nasjonal einigheit.

Tromsø, 06.10.2003

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandlar: Olav Skare, rådgivar

